આ વિધવાને એ સમજાતું નહોતું કે પોતાનાથી મોટી ઉંમરની સ્ત્રી સાથે કોઇ યુવાન શું કામ પ્રેમમાં પડે? બેન્જા‌િમન ડિઝરાયલી ગરીબ હતો. દેવામાં ડૂબેલો હતો અને આ સ્ત્રી પૈસે ટકે સુખી હતી એટલે અે સ્ત્રીની બહેનપણીઓએ તેને સમજાવ્યું કે ડિઝરાયલી પાસે ફૂટી કોડી નથી, તેના માથા પર વાળ જેટલું દેવું છે, તે વાર્તાઓ લખે અને તેમાં પાંચ પૈસા મળે તેનાં સારાં કપડાં પહેરે છે. બોલવામાં ચતુર અને વિનોદી છે એટલે કંઇક યુવતીઓ તેના તરફ આકર્ષાય છે. તારી જોડે તે પરણવા આતુર એટલા માટે છે કે તેને તારા પૈસા મળે! તારી પાસે જે ધન છે તેના વડે પોતાનું કરજ ચૂકવી દેશે અને પછી તો થાય તે ખરું, પછી ડિઝરાયલીને તારા માટે કેટલું વહાલ રહે છે તે જોઇશું!